Asiyesikia la mkuu huvunjika guu

ASIYESIKIA LA MKUU HUVUNJIKA GUU
Naam, Ashua alikuwa msichana mwema na mwenye kuigii mfano katika kitongoji chao. Alikuwa ni msichana aliyejulikana kwa tabia zake nzuri. Alikuwa mrembo, mwenye umbo la haiba, macho ya kikombe na shingo ya upanga. Wazazi wake walifurahi ju nina tasa alibahatika kupata watoto pacha. Ashua alisifiwa kila pembe ya dunia kwani chenye sifa kipewe sifa.
Ashua alikuwa gwiji masomoni, alikuwa akifaulu kila baada ya mtihani. Wazazi wake walizidi kumjaza pumzi kila uchao. Walimu wake walimpa nasaha kila wakati. Naye alizidi kufanya bidii za mchwa ajengaye kichuguu kwa mate ili kufaulu katika maisha yake kwani alitaka kuwa daktari mkuu na hivyo basi alihitajika kujikaza kisabuni kwani mtaka cha mvunguni sharti ainame. 
Hayawi hayawi huwa, Ashua alipofikia kidato cha tatu, alianza kubadilika kwani alikuwa mumunye kuharibikia ukubwani. Waledi wake walimpa nasaha lakini alikuwa sikio la kufa ambalo siku zote halisikii dawa. Sifa zote ziliadimika. Furaha kwa wazazi na walimu wake ziligeuka na kuwa raraha. Naam mgema akisifiwa tembo hulitia maji. 
Naam yajapo yapokee. Ashua alianza kuwatukana wakubwa kwa wadogo, wazee kwa vijana. Heshima si utumwa lakini kwake ilikuwa utumwa. Waledi wake hawakujua wafanyeje kwani hawakufua dafu kumpa nasahamwana wao Ashua. Kwani yalikuwa yameshamwagika na yasingeweza kuzoleka.
Waledi wake kwa kuona hivyo waliamua kumtupa jongoo na mti wake kwani kitumbua kilikuwa tayari kishaingia mchanga na hivyo basi kisingeweza kulika. Ashua alikuwa akihangaika kila pembe ya dunia kama mbwa koko asiyejua analolitafuta. Diskoni hakukosa, mavazi mabaya alivaa. Aliona kana kwamba dunia ni yake kwani alisahau kuwa dunia ni mti mkavu binadamu siuegemee.
Wana Kitongoji walishangaa na kubungaangaa kama aliyeona mabaki ya Adam na Hawa kwa kuona mabadiliko ya ghafla kwa Ashua. Kila walipojaribu kumnasihi Ashua, alikataa kata kata na kuwajibu kwa ukali, Haya ni yangu mwayatakiani? Wazee walishindwaa la kusema na kumuacha ngoma aicheze peke yake. Kwani hakutaka kusikia la mwadhini wala la mteka maji msikitini.
Yamkini, mtoto akililia wembe mpe. Ashua aliachiwa ulimwengu na kila mtu alisahau kuwa asiyefunzwa na mamaye hufunzwa na ulimwengu. Ashua aliendelea kutambaa na ulimwengu kila siku kiguu na njia. Jamani Ashua. Hilo ndilo neno lililokuwa vinywani mwa wanakijiji. Lakini yeye aliona ni sawa yake yalimwendea. Ashua alisahau kuwa dunia ni mduara huzunguka kama pia.
Alianza biashara ya nipe nikupe ili ajipatie pesa za haraka kweli usilolijua ni usiku wa giza. Ashua kwa kuona hiyo mavuno mazuri alifurahi sana. Yaumu mosi alijikuta mchovu na dalili nyingi za ugonjwa. Aliamua kwenda hospitali ili kujua zaidi nini kilichokuwa kikimsumbua. Daktari alimtibu na majibu yaliyotoka kwa kweli Ashua alikuwa na ukimwi. "Mungu wangu, ni balaa gani hili. Ashua hakujua alie wala acheke. Kwani mavuno alikuwa ameshayapata. Alibaki kuduwaa. Mzungu wa reli asijue la kufanya llimbidi asubirie tu kifo kwani Ukimwi ulikuwa ushammaliza. Alikuwa kakonde ha kukondeana kama ng'onda. Hapo ndipo alipobaini ya kwamba asiyesikia la mkuu huvunjika guu.